Borgmestergården
Borgmestergården er en købmandsgård i Den Gamle By i Aarhus, oprindelig opført i 1597 på hjørnet af Lilletorv og Immervad i Aarhus for rådmand Niels Christensen Skriver. Den trelængede renæssancebygning i bindingsværk var i tre etager med udkragede stokværk i facaderne og svalegange til gården; den øverste etage blev fjernet i 1788, og gårdlængen blev ombygget.
Borgmestergården blev nedtaget i 1909 og samme år genrejst på Landsudstillingen i Århus. Få år efter blev den flyttet til sin nuværende plads, hvor den kom til at udgøre den første bygning i købstadmuseet Den Gamle By.